**ПРИЛОГ / ОДГОВОР НА ПРАШАЊЕ БР. 9**

**Меѓу општински центар за социјална работа на град Скопје,**

**Активности за деца на улица**

Како улични деца – деца на улица со кои центрите за социјална работа и дневните центри работат се вбројуваат децата кои престојуваат најчесто на улица, кои се надвор од семејната грижа и контрола, поради неодговорност, немош или отсуство на родителите, манифестирајќи притоа различни асоцијални поведенија, со што го загрозуваат своето психофизичко емотивно здравје.

Дел од овие деца манифестираат и нарушено поведение, па во тој случај стручната работа со нив се реализира какао работата со малолетни лица со прекршително и деликвентно поведение.

* Континуираниот престој на улица во текот на поголемиот дел од денот, за децата значи изложеност на бројни ризици и опасности кои ги кршат основните права на децата. Само потсетуваме дека станува збор за ризици по: животот, целокупниот психо – физички и емоционален развој и социјалната неадаптираност.

**Изложеноста на децата на тие ризици се должи на:**

* Отсуство на грижа и заштита од своите родители / старатели, во поглед на одржувањето на хигиена, редовност и квалитетот на храната.
* Ускратување на правото на школување и стручно оспособување.
* Отсуство на изградени општествено прифатливи норми на однесување социјализација и култура.
* Градење став на толеранција и прилагодување кон разните форми на асоцијално но и престапно поведение што пак од своја страна води кон
* Отсуство на перспективи за подобра иднина и продолжување на таканаречениот транс генерациски синџир на сиромаштија и исклученост од сите сфери на општествениот живот.

Реалното присуство на сите овие неповолни состојби и ризици за децата придонесе да грижата за децата изложени на влијанието на улицата биде и законски уредена , на тој начин што се прошируваат ресурсите на локално ниво на кои стручните лица во ЦСР но и општеството во целина ќе може да сметаат.

Во постапките поврзани со деца на улица се раководиме од нормативната рамка преку Законите преку кои се врши заштита на детето и детските права. Стручните тимови кои работат со оваа категорија се раководат основно од:

**Во постапките**

- Закон за социјална заштита

- Закон за детска заштита

- Закон за семејство

**Како законска регулатива која дополнително се користи во зависност од потребата се :**

* Закон за предучилишно образование
* Закон за основно образование
* Закон за средно образование
* Закон за просветна инспекција
* Закон за државјанство
* Закон за лично име
* Закон за матичен број на граѓанинот
* Закон за матична евиденција
* Закон за здравствена заштита
* Закон за здравствено осигурување
* Закон за народниот правобранител
* Закон за прекршоци
* Закон за внатрешни работи
* Кривичен закон
* Закон за кривична постапка
* Закон за извршување на санкции
* Закон за општа управна постапка

Како и Мултилатерални меѓународни спогодби и Конвенции.

**Форми на работа со децата на улица во рамките на центрите за социјална работа**

* **Примарна – генерална превенција –** Оваапревенција се спроведува во однос на констатирани и проучени состојби на ниво на социјално – патолошката појава – во овој случај појавата деца на улица. ЦСР во контекст на неговите ингеренции околу генералната превенција е вклучен како учесник, врз основа на веќе постоечка стратегија и програма на мерки на ниво на локална заедница. Самите центри за социјална работа имаат законска обврска да ја реализираат превентивната работа со цел да се спречи настанувањето на социјални ризици кај граѓаните, семејствата или групи на население, преку едукативно – советодавна работа, развивање на формите на самопомош, волонтерска и друг вид работа, со примена на методи кои соодветствуваат на потребите на корисниците на социјална заштита.
* Секундарна превенција се однесува на преземање на активности, кои значат третман на манифестираните социјални ризици, со цел да се спречи натамошно влошување на животната ситуација на носителите на појавата, т.е децата на улица и нивните семејства.
* Терцијална превенција - Оваа превенција опфаќа непосредна стручна работа, преку примена на разновидни форми на работа со носителите на појавата, т.е работа со конкретни деца на улица и нивни семејства во контекст на нивната животна ситуација. Тоа значи, на пример проучување на конкретната животна ситуација на дете, дијагностицирано како дете на улица, и врз основа на добиените информации (за животен стандард, за станбени услови, хигиена, квалитет на исхрана, воспитен родителски однос, статуси во семејната структура итн.), стручниот соработник изготвува индивидуален план и презема соодветни стручни постапки за негова реализација. Со реализацијата на индивидуалниот план на корисникот во социјалната заштита – во овој случај дете на улица, се исполнува улогата на терцијалната превенција.

**Стручната работа со децата на улица се одвива преку монодисциплинарна и тимска работа со корисникот, каде што секој профил ги користи информациите од другите стручни профили, а во третманот настапува во рамките на својата компетентност.**

Врз основа на постојано следење на состојбата со децата на улица и зголемениот број на деца кои питачат се наметна потребата за преземање на активности за евидентирање / мапирање на овие деца. За таа цел од страна на Меѓуопштинскиот центар за социјална работа на град Скопје и Министерството за внатрешни работи, врз основа на меѓу секторски протокол за постапување со деца на улица се формирани тимови за теренско постапување. Покрај работа на овие тимови, Центарот постапува и по пријава на граѓани и здруженија.

**На територијата на град Скопје делуваат неколку тима на повеќе фреквентни локации**

1. На потегот на Соборен храм, ТЦ Буњаковец, Дебар Маало и фонтаната во градскиот парк;
2. ГТЦ, плоштад до ТЦ Рамстор;
3. Старата Скопска Чаршија, кеј на Вардар семафорите кај Бит Пазар, ТЦ Чаирчанка, Топаана, раскрсница со Ш.Оризари;
4. Карпош 3, Лептокарија, Сити Мол до мостот ОН, раскрсници во Ѓорче Петров;
5. Мида семафори, СЦ Борис Трајковски до раскрсница Момин поток;
6. Скопски Саем, МТВ до Автокоманда семафори комбинирано со раскрсницата кај Американска Амбасада, Мостот близнак;
7. Т.Ц. Бисер и околината, Парк Авионче;
8. Железничка станица Тобако 2, Веро Џамбо до семафорите на комплекс банки.

Тимовите на терен на родителите/старателите им укажуваат за последиците од социопатолошката појава питачење како и од занемарување на нивната родителска должност. Упатувани се да појдат во Центарот како би можеле да остварат права од социјална и детска заштита, помош во однос на вадење на лична документација и вклучување на децата во редовно образование како и вклучување во Дневен центар. Доколку е потребно се пристапува и кон итна лекарска помош.

Против родителите на евидентираните деца од страна на Службата за заштита на деца ќе се применат Мерки на надзор над вршење на родителска право, а спрема децата ќе се применуваат мерки на помош и заштита.

Од страна на МВР, против родителите на овие деца се преземаат законски мерки по Кривичен законик.

**Во текот на 2023 година ваквите заеднички тимови имаат постапувано на терен повеќе од 100 пати на територијата на град Скопје, а се евидентирани повеќе од 30 деца.**

**Од страна на МВР како редовни акции по нивен план е постапувано, а во случаеви кога децата се најдени без родители, во постапките се вклучуваат и стручни лица од ЈУМЦСР на град Скопје без разлика во кој временски период од денот.**

**Упатување во Дневен центар за деца на улица**

Стручниот соработник по прибирањето на потребните податоци и реализирањето на целокупната стручна постапка со детето во рамките на ЦСР, ќе побара од родителот или старателот на детето на улица да потпише Изјава за согласност за престој на малолетно лице во Дневен центар за деца на улица. Ваква изјава нема да биде барана од родители на кои им е одземено родителското право.

Во Дневен Центар за деца на улица може да престојуваат само деца кои не се вклучени во редовно образование во кој на овие деца им се обезбедува услуга за дневен престој со дневно згрижување, индивидуални активности за стекнување животни и работни вештини, социјални, културни и рекреативни активности, едукација, социјална поддршка на лицата и нивните семејства и други сродни активности.